ไทยพาณิชย์เลิก‘วีนาสยาม’
ไทยพาณิชย์คาดได้ใบอนุญาตเปิดสาขาเวียดนามปีนี้ พร้อมมุ่งมั่นเปิดสาขาในเมียนมา
17 ส.ค. 2558

ไทยพาณิชย์คาดได้ใบอนุญาตเปิดสาขาเวียดนามปีนี้ พร้อมมุ่งมั่นเปิดสาขาในเมียนมา
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยว่า ขณะนี้ธนาคารได้ยื่นขอใบอนุญาตจัดตั้งสาขาในเวียดนามกับทางการเวียดนามแล้ว โดยอยู่ระหว่างการพิจารณาของธนาคารกลางเวียดนาม โดยคาดว่าจะแล้วเสร็จภายในปีนี้ ซึ่งเป็นหนึ่งในยุทธศาสตร์สยายปีกครอบคลุมซีแอลเอ็มวี หรือกัมพูชา ลาว เมียนมา เวียดนาม
ทั้งนี้ การอนุมัติใบอนุญาตจัดตั้งสาขาที่ธนาคารจะได้รับนั้นจะเป็นไปตามเงื่อนไขให้ธนาคารซื้อสินทรัพย์และภาระทั้งหมดของธนาคารวีนาสยาม ซึ่งปัจจุบันไทยพาณิชย์มีสัดส่วนการถือครองหุ้นอยู่ 33% ธนาคารเวียดนามเพื่อการเกษตรและพัฒนาชนบท 34% เครือเจริญโภคภัณฑ์ 33% ซึ่งจะทำให้ธนาคารเป็นผู้ถือหุ้น 100%
อย่างไรก็ตาม หนี้ด้อยคุณภาพของธนาคารวีนาสยามที่ธนาคารต้องรับซื้อมาด้วยนั้นได้มีการตั้งสำรองหนี้สูญไว้ทั้งหมดแล้ว โดยผู้ถือหุ้นทั้ง 3 จะรับผิดชอบร่วมกัน ประกอบกับธนาคารมีนโยบายปล่อยสินเชื่อที่รัดกุม ดังนั้นความเสียหายจึงอยู่ในวงจำกัด เรื่องหนี้เสียจึงไม่น่าเป็นห่วง
“สินทรัพย์ที่จะต้องรับมานั้นจะไม่ให้มากระทบกับการทำธุรกิจเมื่อเป็นสาขา โดยจะตั้งทีมพิเศษเพื่อจัดการเรื่องหนี้เสียโดยเฉพาะ เพื่อให้ธุรกิจปกติเดินหน้า ทั้งการให้สินเชื่อ การทำทรานแซคชั่น หรือสร้างผลิตภัณฑ์ทางการเงินใหม่” นายอาทิตย์ กล่าว
หลังการซื้อขายเสร็จสิ้นและเปลี่ยนสถานะเป็นสาขาเวียดนามแล้ว สินทรัพย์ทั้งหมดของธนาคารวีนาสยามที่มีมูลค่าประมาณ 100 ล้านเหรียญสหรัฐ จะถูกโอนมายังสาขา ส่งผลให้การเปิดสาขาครั้งนี้ไม่จำเป็นต้องเพิ่มทุน ซึ่งเวียดนามกำหนดทุนจดทะเบียนไม่น้อยกว่า 15 ล้านเหรียญสหรัฐ
สำหรับสำนักงานผู้แทน ณ กรุงย่างกุ้ง มีการปล่อยสินเชื่อจากไทยเพื่อการลงทุนในเมียนมา ล่าสุดธนาคารได้สนับสนุนทางการเงินกว่า 100 ล้านเหรียญสหรัฐ แก่ธนาคารท้องถิ่นในเมียนมา 7 แห่ง ในรูปแบบสินเชื่อระหว่างธนาคาร เพื่อค้ำประกันการค้าให้แก่ลูกค้าที่ทำธุรกิจกับธนาคาร